
Татарстан Республикасы Президенты Рөстәм Миңнехановның Бөтенроссия «Белем көне» бәйрәме уңаеннан мөрәҗәгате

**Хөрмәтле татарстанлылар!**


Укучыларны һәм студентларны, ата-аналарны, укытучылар һәм тәрбиячеләрне, Татарстан мәгариф системасы хезмәткәрләрен һәм ветераннарын Белем көне уңаеннан ихлас күңелдән тәбрик итәм.

1 сентябрь – яңа уку елы башланган көн булу белән бергә, һәркайсыбыз яраткан, күңелле бәйрәм дә әле. Дәрескә чакырып кыңгырау чыңлый, балалар шатлыклы гөрләшә, чәчәк бәйләмнәре, укытучыларның ягымлы йөзе – болар барысы да безгә рухи күтәренкелек, яшәү дәрте өсти. Беренче кат мәктәп бусагасын атлап керүебезне, хөрмәтле укытучыларыбызны, зирәк остазларыбызны һәрчак җылы хисләр белән искә алабыз.

Белем көне яшен-картын, социаль статусына, милләтенә һәм нинди дин тотуына карамастан, бөек илебезнең барлык гражданнарын берләштерә, якынайта, шуңа күрә дә ул – гомумхалык бәйрәме. Мәктәп – җәмгыятебезнең нигезен тәшкил итә һәм Татарстанның, бөтен Россиянең киләчәге бу нигезнең ни дәрәҗәдә нык, ышанычлы булуына бәйләнгән.

Иҗтимагый һәм икътисади өлкәләрдәге чынбарлык мәгариф системасына, яңача уйлый-фикерли торган, югары квалификацияле, конкурентлыкка сәләтле белгечләр әзерләүне иң әһәмиятле бурыч итеп,

зур таләпләр куя. Актив үсештәге республика буларак, Татарстан өчен болар – һәрчак өстенлекле мәсьәләләр.

Бердәм процесс барышында мәктәп сыйныфларында һәм югары уку йортлары аудиторияләрендә укучыларга, студентларга яхшы белем бирү, аларның шәхес буларак үсешен кайгырту, гражданлык һәм ватанпәрвәрлек, туган телгә, мәдәнияткә, ата-бабаларыбыз гореф-гадәтләренә мәхәббәт хисләрен күңелләренә тирәнтен сеңдерү зарур. Татарстанда быел билгеләп үтелә торган Лев Толстой елында бөек классикның: «Мәгърифәт һәм тәрбия эше бер-берсенә нык бәйләнгән. Тәрбияләү белемнән аерылгысыз, ә белемнең исә тәрбияви көче бик зур була», – дигән сүзләрендә яңа мәгънә төсмерләре ачыла.

Татарстан мәгарифе хаклы рәвештә илдә иң яхшылардан санала.

Бу – һичшиксез, укытучыларыбызның, профессорлар-мөгаллимнәребезнең, мәктәпкәчә учреждениеләр һәм өстәмә белем бирү оешмалары тәрбиячеләренең казанышы.

Сезнең һәммәгезгә, кадерле дуслар, мавыктыргыч белем дөньясына сәяхәттән якты тәэсирләр, иҗади уңышлар, бәхет, тынычлык һәм иминлек телим. Бәйрәм котлы булсын!


**Татарстан Республикасы **

** Президенты Р.Н. Миңнеханов**
Татарстан Республикасы Президенты Рөстәм Миңнехановның Бөтенроссия «Белем көне» бәйрәме уңаеннан мөрәҗәгате